b'\n_START_ARTICLE_\nMed\xc5\xbeiagos saugos duomen\xc5\xb3 lapas\n_START_SECTION_\nJungtin\xc4\x97 Karalyst\xc4\x97\n_START_PARAGRAPH_\nJungtin\xc4\x97je Karalyst\xc4\x97je, Chemikal\xc5\xb3 (pavojingumo informacijos ir pakavimo tiekiant) reglamentais (2002) nustatytos pavojing\xc5\xb3 med\xc5\xbeiag\xc5\xb3 tiek\xc4\x97j\xc5\xb3 ir importuotoj\xc5\xb3 \xc4\xaf ES pareigos. Sveikatai pavojing\xc5\xb3 med\xc5\xbeiag\xc5\xb3 reglamentai apibr\xc4\x97\xc5\xbeia pavojing\xc5\xb3 med\xc5\xbeiag\xc5\xb3 naudojimo tvark\xc4\x85 darbo vietoje (Jungtin\xc4\x97je Karalyst\xc4\x97je), ir reikalauja konkre\xc4\x8dios med\xc5\xbeiagos naudojimo \xc4\xafvertinimo. 12-asis reglamentas numato, kad darbuotojams, kurie darbe patiria pavojing\xc5\xb3 med\xc5\xbeiag\xc5\xb3 poveik\xc4\xaf, darbdavys privalo suteikti informacij\xc4\x85 apie pavojingas med\xc5\xbeiagas, instruktuoti ir apmokyti su jomis dirbti. Darbdaviui b\xc5\xabt\xc5\xb3 sunku atlikti \xc5\xa1ias pareigas be saugos duomen\xc5\xb3 lap\xc5\xb3. Tod\xc4\x97l jis turi primygtinai reikalauti \xc5\xa1i\xc5\xb3 dokument\xc5\xb3 i\xc5\xa1 chemikal\xc5\xb3 tiek\xc4\x97j\xc5\xb3._NEWLINE_Pareiga teikti informacij\xc4\x85 neapsiriboja produkt\xc5\xb3 vartotojais verslininkais. Saugos duomen\xc5\xb3 lapai paprastai visuotinai prieinami visiems besinaudojantiems gamintoj\xc5\xb3 ir prekybos didmeninink\xc5\xb3 interneto svetain\xc4\x97mis, taip pat j\xc5\xb3 kopijas galima gauti papra\xc5\xa1ius ra\xc5\xa1tu ar telefonu.\n_START_SECTION_\nJungtin\xc4\x97s Tautos\n_START_PARAGRAPH_\nJungtin\xc4\x97s Tautos (JT) apibr\xc4\x97\xc5\xbeia kai kurios r\xc5\xab\xc5\xa1ies informacij\xc4\x85, nurodom\xc4\x85 saugos duomen\xc5\xb3 lapuose, pvz., JT numer\xc4\xaf, kuris naudojamas pavojing\xc5\xb3 med\xc5\xbeiag\xc5\xb3 standartiniam identifikavimui tarptautini\xc5\xb3 perve\xc5\xbeim\xc5\xb3 metu.\n_START_SECTION_\nJungtin\xc4\x97s Amerikos Valstijos\n_START_PARAGRAPH_\nJungtin\xc4\x97se Amerikos Valstijose, Darbo saugos ir sveikatos administracija reikalauja, kad darbuotojams b\xc5\xabt\xc5\xb3 prieinami saugos duomen\xc5\xb3 lapai t\xc5\xb3 potencialiai pavojing\xc5\xb3 med\xc5\xbeiag\xc5\xb3, su kuriomis jie dirba darbo vietoje. Taip pat reikalaujama, kad saugos duomen\xc5\xb3 lapai b\xc5\xabt\xc5\xb3 pateikiami vietin\xc4\x97ms prie\xc5\xa1gaisrin\xc4\x97ms tarnyboms ir valstijos pareig\xc5\xabnams, planuojantiems reagavim\xc4\x85 \xc4\xaf ypating\xc4\x85sias situacijas. Amerikos chemijos draugija kiekvienam chemikalui suteikia unikal\xc5\xb3, vadinam\xc4\x85j\xc4\xaf CAS registracijos numer\xc4\xaf (CAS i\xc5\xa1 angl. Chemical Abstracts Service\xc2\xa0\xe2\x80\x93 straipsni\xc5\xb3 apie chemikalus santrauk\xc5\xb3 tarnyba), kuris naudojamas \xc4\xafvairi\xc5\xb3 \xc5\xa1ali\xc5\xb3 saugos duomen\xc5\xb3 lapuose.'